የወንጀል ተጠርጣሪዎችን ለሕግ የሚያቀርብ ግብረ ኃይል ተቋቋመ
ዓርብ ግንቦት 30 ቀን 2011 ዓ.ም. ምክትል ከንቲባ ታከለ ኡማ (ኢንጂነር) በተገኙበት በተካሄደ የጥበብ ምሽት፣ በከተማው ውስጥ የለየለት ዘረፋ መባባሱን የሚገልጽ ሒሳዊ መጠይቅ በቀረበባቸው ማግሥት፣ የወንጀል ተጠርጣሪዎችን ለሕግ የሚያቀርብ ግብረ ኃይል ተቋቋመ፡፡ምክትል ከንቲባ ታከለ ሰኞ ሰኔ 3 ቀን 2011 ዓ.ም. ከፌዴራል ፖሊስ፣ ከአዲስ አበባ ፖሊስና ከኦሮሚያ ፖሊስ ኃላፊዎች ጋር ውይይት ካደረጉ በኋላ የጋራ ግብረ ኃይል ተቋቁሟል፡፡የተቋቋመው የጋራ ግብረ ኃይል በአንድ ሳምንት ውስጥ በጥናት ላይ የተመሠረተ የወንጀል መከላከል ዕርምጃ ለመውሰድ የሚያችል ሥልት ነድፎ በቅንጅት ዕርምጃ ይወሰዳል ተብሏል፡፡ግብረ ኃይሉ በአዲስ አበባ ከተማ እየተባባሰ የመጣውን በሞተር ሳይክል የታገዘ ቅሚያ እንዲሁም በተናጠልና በቡድን የሚፈጸሙ የተደራጁ ወንጀሎችን በመግታት የከተማውን ነዋሪ ደኅንነት የማረጋገጥ ኃላፊነት ተሰጥቶታል፡፡የአዲስ አበባ ከተማ አስተዳደር ምንጮች ለሪፖርተር እንደገለጹት፣ በተለይ የሞተር ብስክሌቶች እንቅስቃሴ በምን ዓይነት ሁኔታ ይስተናገድ፣ ወይም ጭራሽኑ ከእንቅስቃሴ ይታገዱ ወይ የሚል ውሳኔ ላይ ለመድረስ የአንድ ሳምንት የጥናት ጊዜ እንደተሰጠ ተመልክቷል፡፡ከዚህ በተጨማሪ በነዋሪዎች ላይ ከፍተኛ ጉዳት የሚያደርሱ የጎዳና፣ እንዲሁም የቤት ለቤት ዘረፋዎች እየተባባሱ መምጣታቸው ጥያቄ እያስነሳ ነው፡፡በተለያዩ የኪነ ጥበብ ሥራዎቹ የሚታወቀውን የአዲስ አድማስ ጋዜጣ ዋና አዘጋጅ አቶ ነብይ መኮንንን ለመዘከር፣ ‹‹ነብይ በአገሩ እንዲህ ይከበራል›› በሚል ርዕስ በተካሄደው የጥበብ ፕሮግራም ላይ ንግግር ካደረጉት መካከል አቶ በኃይሉ ገብረ መድኅን ይገኙበታል፡፡የስታትስቲክስ ባለሙያ የሆኑት አቶ በኃይሉ በተለያዩ መድረኮች በሚያቀርቧቸው የተዋዙ ዲስኩሮች ይታወቃሉ፡፡ በዕለቱ ምክትል ከንቲባው በተገኙበት ባደረጉት ዲስኩር በአዲስ አበባ የለየለት ዘረፋ እየተካሄደ መሆኑን፣ መንግሥትም ይህንን አስከፊ ወንጀል ችላ ያለው መሆኑን በመጥቀስና የተለያዩ ክስተቶችን በተዋዛ መንገድ በማንሳት ለምክትል ከንቲባው መልዕክት አስተላልፈዋል፡፡ምክትል ከንቲባውም ባደረጉት ንግግር ማዘጋጃ ቤቱ ሁሉም ዜጎች የሚተነፍሱበት ነው ብለዋል፡፡ ከዚህ በኋላም ሁሉም ዜጎች ማዘጋጃ ቤት እየመጡ ያለ ምንም ፍርኃት ሐሳባቸውን መግለጽ ይችላሉ በማለት አቶ በኃይሉ ሐሳባቸውን በነፃነት መግለጻቸውን አበረታተዋል፡፡አቶ በኃይሉ ለሪፖርተር እንደገለጹት፣ ቀደም ባሉት ዓመታት በአዲስ አበባ ጠፍተው የተገኙ ዕቃዎች ፖስታ ቤት፣ ቴሌና በመሳሰሉት ቦታዎች ይቀመጡ ነበር፡፡‹‹ነገር ግን በአሁኑ ጊዜ በአዲስ አበባ ከተማ ተሽከርካሪዎች የሚጠፉበት፣ ውድ መኪኖች ለትንሽ ዕቃ ተብሎ የሚሰበሩበት፣ ሞባይል፣ ላፕቶፕ፣ ወርቅና የመሳሰሉት የሚነጠቅበት ከተማ ሆኗል፤›› ብለዋል፡፡ ይህ ችግር ለዘለቄታው ሊፈታ ይገባል ሲሉም አቶ በኃይሉ አሳስበዋል፡፡እንደ አቶ በኃይሉ ሁሉ በርካታ የአዲስ አበባ ነዋሪዎች መንግሥት ዘራፊዎችን በፍጥነት በቁጥጥር ሥር እንዲያውል እየጠየቁ ነው፡፡ በሌሊት ብቻ ሳይሆን በጠራራ ፀሐይ ዘረፋ የሚፈጽሙ የታጠቁና የተደራጁ ዘራፊዎች ለነዋሪዎች ከፍተኛ ሥጋት መደቀናቸውንና መንግሥት በአፋጣኝ ዕርምጃ መውሰድ አለበት እያሉ ነው፡፡